****

##### R E P U B L I K A H R V A T S K A

#### PRIMORSKO-GORANSKA ŽUPANIJA

##### GRAD RIJEKA

**Odjel gradske uprave za sport**

**i tehničku kulturu**

**u Rijeci, 16. siječnja 2023. godine**

objavljuje sljedeći

**JAVNI POZIV**

**ZA PRIJAVU PROJEKATA I PROGRAMA**

**ZA PROVEDBU PROGRAMA JAVNIH POTREBA U TEHNIČKOJ KULTURI GRADA RIJEKE**

**ZA 2023. GODINU**

**1. PREDMET I CILJEVI JAVNOG POZIVA**

Predmet ovog Javnog poziva je prikupljanje pisanih prijava projekata i programa za provedbu Programa javnih potreba u tehničkoj kulturi Grada Rijeke za 2023. godinu (dalje u tekstu: Program javnih potreba).

Gradsko vijeće Grada Rijeke, na sjednici 08. prosinca 2022. godine, u propisanoj proceduri donijelo je Program javnih potreba, zajedno s Proračunom Grada Rijeke, sukladno odrednicama sadržanim u Zakonu o tehničkoj kulturi ("Narodne novine", broj 76/93, 11/94 i 38/09).

Program javnih potreba objavljen je u "Službenim novinama Grada Rijeke" broj 15/22.

Temeljni ciljevi ovog Javnog poziva su:

**1.1. Znanstveno i tehničko opismenjivanje, posebno mladih;**

**1.2. Razvitak i promidžba tehničke kulture;**

**1.3. Poticanje na stvaralački i znanstveni rad, tehnički odgoj i obrazovanje.**

**2. PRIORITETNA PODRUČJA I KATEGORIJE TE IZNOSI SUFINANCIRANJA**

Sredstva za sufinanciranje Programa javnih potreba osigurana su u Proračunu Grada Rijeke za 2023. godinu i projekcijama za 2024. i 2025. godinu, objavljenim u "Službenim novinama Grada Rijeke" broj 15/22 (dalje u tekstu: Proračun).

Temeljem ovog Javnog poziva, sredstva osigurana u Proračunu, **u ukupnom iznosu od 154.328,00 eura**, namjenski će se rasporediti unutar sljedeća tri prioritetna područja sufinanciranja, u sljedećim ukupnim iznosima:

**2.1. Obrazovanje građana u području tehničke kulture, ukupno 121.528,00 eura,**

**2.2. Promocija tehničke kulture, ukupno 14.200,00 eura,**

**2.3. Poticanje izvrsnosti u tehničkoj kulturi, ukupno 18.600,00 eura.**

Unutar prioritetnog područja sufinanciranja "2.1. Obrazovanje građana u području tehničke kulture", programi i projekti bit će sufinancirani iznosima, koji ne mogu biti manji od 270,00 eura, niti veći od 19.908,00 eura, unutar sljedećih kategorija:

2.1.1. izvannastavno i izvanškolsko obrazovanje i osposobljavanje djece i mladih na razvijanju sposobnosti, znanja i vještina za znanstveno-tehničko i radno-proizvodno stvaralaštvo;

2.1.2. odgoj, obrazovanje i osposobljavanje djece i mladih s posebnim odgojno-obrazovnim potrebama (daroviti, s teškoćama u razvoju, s tjelesnim invaliditetom, socijalno marginalizirani i sl.), za stjecanje tehničkih, tehnoloških i informatičkih znanja i vještina;

2.1.3. informatičko opismenjavanje građana i osposobljavanje za primjenu suvremenih informatičkih tehnologija te brže usvajanje i razmjenu informacija;

2.1.4. osposobljavanje građana za razvijanje radnih sposobnosti, proširivanje znanja i stvaranje uvjeta za znanstveno-tehničko i radno-proizvodno stvaralaštvo, uključujući korištenje informatičke opreme i sustava u procesu rada;

2.1.5. znanstveno i tehničko opismenjavanje građana za primjenu znanstvenih i tehnoloških dostignuća u promicanju tehnološkog razvitka gospodarstva, znanosti i svekolikog života i rada;

2.1.6. razvoj i primjena novih ili unapređivanje postojećih proizvoda, uređaja, materijala, proizvodnih postupaka, metoda i usluga koji koriste rezultate temeljnih i primijenjenih istraživanja, te postojećih znanja i iskustava u gospodarstvu i svim područjima društvenog života;

2.1.7. poticanje sklonosti i sposobnosti za tehničko stvaralaštvo;

2.1.8. održavanje i nabava opreme za rad udruga u tehničkoj kulturi;

2.1.9. izdavačka djelatnost u tehničkoj kulturi,

u svim granama/područjima/djelatnostima tehničke kulture (astronomija, ekologija, foto-kino-video tehnika, informatika, modelarstvo-maketarstvo, podvodne aktivnosti, prometna kultura, radio tehnika, tehničko-sportske aktivnosti na moru i vodi), uključivo i djelatnost Centra tehničke kulture Rijeka, Zajednice tehničke kulture Rijeka, inovatora, politehničara te pedagoga tehničke kulture.

Unutar prioritetnog područja sufinanciranja "2.2. Promocija tehničke kulture", programi i projekti bit će sufinancirani iznosima, koji ne mogu biti manji od 270,00 eura, niti veći od 5.309,00 eura, unutar sljedećih kategorija:

2.2.1. organizacija izložbi i sajmova te sličnih manifestacija na međunarodnoj, nacionalnoj ili regionalnoj razini, u svim granama tehničke kulture; prioritetno za mlade,

2.2.2. sudjelovanje na izložbama i sajmovima te sličnim manifestacijama na međunarodnoj, nacionalnoj ili regionalnoj razini, u svim granama tehničke kulture, prioritetno za mlade.

Unutar prioritetnog područja sufinanciranja "2.3. Poticanje izvrsnosti u tehničkoj kulturi", programi i projekti bit će sufinancirani iznosima, koji ne mogu biti manji od 270,00 eura, niti veći od 5.707,00 eura, unutar sljedećih kategorija:

2.3.1. organizacija natjecanja i stručnih skupova te sličnih manifestacija na međunarodnoj, nacionalnoj ili regionalnoj razini, u svim granama tehničke kulture; prioritetno za mlade,

2.3.2. sudjelovanje na natjecanjima i stručnim skupovima te sličnim manifestacijama na međunarodnoj, nacionalnoj ili regionalnoj razini, u svim granama tehničke kulture, prioritetno za mlade.

**3. OPĆI UVJETI ZA PRIJAVU PROJEKATA I PROGRAMA**

Pravo prijave projekata i programa imaju sve pravne i fizičke osobe sa sjedištem, odnosno prebivalištem u gradu Rijeci, a koje temeljem Zakona o tehničkoj kulturi ("Narodne novine", broj 76/93, 11/94 i 38/09) mogu obavljati djelatnost tehničke kulture (dalje u tekstu: Prijavitelj).

**Svaki pojedini Prijavitelj ima pravo prijaviti do najviše sveukupno tri (3) projekta odnosno programa, osim Saveza iste grane tehničke kulture, koji mogu prijaviti samo 1 (jedan) projekt odnosno program,**

**Svaki Prijavitelj odgovoran je za provedbu pojedinog prijavljenog projekta odnosno programa.**

Svaki Prijavitelj mora imati osigurane ljudske i materijalne resurse za provedbu prijavljenog projekta odnosno programa.

Svaki Prijavitelj mora voditi transparentno financijsko poslovanje.

Svaki Prijavitelj mora neposredno raditi s korisnicima i/ili članovima.

Prijavljeni projekt odnosno program mora sadržavati sve potrebne elemente navedene u sadržaju prijave iz točke 4. ovog Javnog poziva.

Prijavljeni projekt odnosno program mora biti osmišljen na način da zadovoljava opće javne potrebe i od interesa je za opće dobro.

**Svaki Prijavitelj mora ispuniti sve prethodne ugovorne obveze prema Gradu Rijeci.**

**4. SADRŽAJ PRIJAVE PROJEKATA I PROGRAMA**

**Projekti i programi prijavljuju se putem propisanih obrazaca koji se nalaze u privitku ovog Javnog poziva i čine njegov sastavni dio:**

**- Obrazac opisa projekta / programa za provedbu Programa javnih potreba u tehničkoj kulturi Grada Rijeke za 2023. godinu;**

**- Obrazac proračuna projekta / programa za 2023. godinu uz Obrazac opisa projekta / programa za provedbu Programa javnih potreba u tehničkoj kulturi Grada Rijeke za 2023. godinu.**

**Svaki Prijavitelj obvezan je ispuniti navedene Obrasce na računalu, sukladno Uputama za prijavitelje** **projekata / programa za provedbu Programa javnih potreba u tehničkoj kulturi Grada Rijeke za 2023. godinu, koje se nalaze u privitku ovog Javnog poziva i čine njegov sastavni dio.**

**4.1. Svaki Prijavitelj obvezan je priložiti sve obvezne privitke, sukladno popisu:**

4.1.1. Izjava o nepostojanju dvostrukog financiranja istih troškova, ovjerena potpisom zakonskog zastupnika Prijavitelja - **obrazac u privitku ovog Javnog poziva i čini njegov sastavni dio**;

4.1.2. Izjava o ispunjenju obveza iz svih prethodno sklopljenih ugovora o financiranju iz proračuna Grada Rijeke i drugih javnih izvora, ovjerena potpisom zakonskog zastupnika Prijavitelja - **obrazac u privitku ovog Javnog poziva i čini njegov sastavni dio**;

4.1.3. Životopis voditelja projekta / programa za provedbu Programa javnih potreba u tehničkoj kulturi Grada Rijeke za 2023. godinu, ovjeren potpisom - **obrazac u privitku ovog Javnog poziva i čini njegov sastavni dio**;

4.1.4. Dokaz o stručnoj spremi voditelja projekta / programa za provedbu Programa javnih potreba, preslika ovjerena potpisom;

4.1.5. Izvadak iz Registra udruga Republike Hrvatske (za udruge), odnosno izvadak iz drugog mjerodavnog registra (za druge pravne osobe), odnosno osobna iskaznica (za fizičke osobe), preslika ovjerena potpisom;

4.1.6. Popis ostvarenih rezultata u tehničkoj kulturi u 2021. i 2022. godini - **obrazac u privitku ovog Javnog poziva i čini njegov sastavni dio;**

4.1.7. Popis članova udruge (ime/prezime) - **obrazac u privitku ovog Javnog poziva i čini njegov sastavni dio;**

4.1.8. Izjava o partnerstvu (ako je primjenjivo), ovjerena potpisima - **obrazac u privitku ovog Javnog poziva i čini njegov sastavni dio.**

**4.2. Svaki Prijavitelj može priložiti i druge privitke, sukladno popisu:**

4.2.1. Dokazi o stručnoj spremi ostalih izvoditelja projekta odnosno programa, preslike ovjerene potpisom;

4.2.2. Materijali za prezentaciju dosadašnjeg rada Prijavitelja (publikacije i drugi tiskani materijali te recenzije, isječci iz novina i slično), originali ili preslike ovjerene potpisom;

4.2.3. Plan i program rada Prijavitelja za 2023. godinu, ovjeren potpisom zakonskog zastupnika Prijavitelja;

4.2.4. Drugi privitci kojima se na prikladan način dopunjuje prijava projekta / programa.

**5. KRITERIJI I POSTUPAK ODABIRA PROJEKATA I PROGRAMA**

Kriteriji temeljem kojih će se izvršiti odabir i utvrđivati prednost prijavljenog projekta odnosno programa, uz poštivanje odrednica sadržanih u Protokolu o upravljanju procesom javnih potreba u tehničkoj kulturi (u daljnjem tekstu: Protokol), su sljedeći:

**5.1. ispunjenje općih uvjeta za prijavu;**

**5.2. kvaliteta i sadržajna inovativnost prijavljenog projekta odnosno programa;**

**5.3. vrijeme trajanja provedbe prijavljenog projekta odnosno programa;**

**5.4. planirani broj izravnih i krajnjih korisnika prijavljenog projekta odnosno programa;**

**5.5. neposredna društvena korist za lokalnu zajednicu, poglavito mlade, te doprinos tehničkoj kulturi;**

**5.6. realan odnos troškova i očekivanih rezultata prijavljenog projekta odnosno programa;**

**5.7. stručna sprema odnosno stručna osposobljenost voditelja prijavljenog projekta odnosno programa;**

**5.8. organizacijski i ljudski kapaciteti za provedbu prijavljenog projekta odnosno programa;**

**5.9. kvaliteta dosadašnjeg rada, iskustvo i uspjesi u provođenju projekata odnosno programa Prijavitelja;**

**5.10. ostvareni rezultati u tehničkoj kulturi u 2021. i 2022. godini;**

**5.11. sudjelovanje na natjecanjima, smotrama, izložbama i sličnim priredbama u organizaciji nacionalnih strukovnih saveza tijekom 2021. i 2022. godine.**

Postupak odabira projekata i programa čini otvaranje i pregled prijava projekata i programa te ocjena prijavljenih projekata i programa, uz poštivanje odrednica sadržanih u Protokolu.

Otvaranje i pregled prijava projekata i programa izvršava Povjerenstvo za administrativnu provjeru prijava projekata i programa, dočim ocjenu prijavljenih projekata i programa izvršava Stručno ocjenjivačko povjerenstvo, koja Povjerenstva djeluju pri Odjelu gradske uprave za sport i tehničku kulturu (u daljnjem tekstu: Odjel), a imenuje ih Gradonačelnik Grada Rijeke.

Povjerenstvo za administrativnu provjeru prijava projekata i programa, sastavljeno od tri člana, izvršiti će evidentiranje te otvaranje zaprimljenih prijava projekata i programa, provjeru da li zaprimljene prijave ispunjavaju propisane uvjete Javnog poziva od strane Prijavitelja, razvrstati zaprimljene prijave na one koje udovoljavaju i one koje ne udovoljavaju propisanim uvjetima Javnog poziva te donijeti Odluku o prijavama koje se upućuju u daljnju proceduru, odnosno na stručno ocjenjivanje.

Stručno ocjenjivačko povjerenstvo, sastavljeno od pet članova, izvršiti će ocjenu prijavljenih projekata odnosno programa iz prijava koje udovoljavaju propisanim uvjetima Javnog poziva, odabir i utvrđenje prednosti svakog pojedinog prijavljenog projekta odnosno programa sukladno Obrascu za evaluaciju projekta odnosno programa, koji se nalazi u privitku ovog Javnog poziva i čini njegov sastavni dio, te Odjelu predložiti odobravanje financijskih sredstava za projekte ili programe.

**Prijedlog sufinanciranja odnosno Detaljni plan raspodjele** **financijskih sredstava unutar Programa javnih potreba utvrđuje Gradonačelnik Grada Rijeke, a istoga donosi Gradsko vijeće Grada Rijeke.**

**6. PODRŠKA PRIJAVITELJIMA**

Za sve dodatne informacije, tumačenja i pojašnjenja Prijavitelji mogu poslati upit Odjelu, na adresu elektronske pošte: [eugenija.peric@rijeka.hr](mailto:eugenija.peric@rijeka.hr), te se mogu obratiti Odjelu na broj telefona 209-605, Eugenija Perić, prof., viša savjetnica – koordinatorica 2 za programe tehničke kulture, svakim radnim danom u vremenu od 09:00 do 11:00 sati

**7. NAČIN, MJESTO I ROK PODNOŠENJA PRIJAVE PROJEKATA I PROGRAMA**

Prijave projekata i programa po ovom Javnom pozivu obvezno se dostavljaju u zapečaćenoj omotnici na kojoj treba stajati puni naziv/ime i adresa Prijavitelja, poštom preporučeno ili neposrednom dostavom na adresu:

**GRAD RIJEKA**

**Odjel gradske uprave za sport i tehničku kulturu**

**Pisarnica - Trpimirova 2/III**

**51 000 RIJEKA**

s naznakom:

**"Ne otvaraj - Prijava projekta/programa JP u tehničkoj kulturi Grada Rijeke za 2023. godinu"**

**Rok za podnošenje prijava projekata i programa po ovom Javnom pozivu je 14. veljače 2023. godine**, bez obzira na način dostave.

**8. PRIJAVE KOJE SE NEĆE RAZMATRATI**

**Povjerenstvo za administrativnu provjeru prijava projekata i programa pri Odjelu neće razmatrati prijavu:**

**8.1. koja je dostavljena protivno odredbama iz točke 7. ovog Javnog poziva (npr. izvan roka, elektronskom poštom ili telefaxom);**

**8.2. čiji sadržaj nije sukladan odredbama iz točke 4. ovog Javnog poziva, ukoliko se radi o većim nedostatcima koji utječu na sadržaj bitan za ocjenjivanje prijave;**

**8.3. koja je pisana rukom ili pisaćim strojem, odnosno nije ispunjena na računalu;**

**8.4. ako Prijavitelj nije odgovorio na sva obvezna pitanja iz Obrasca opisa projekta / programa te iz Obrasca proračuna projekta / programa;**

**8.5. ako Prijavitelj nije ispunio ugovornu obvezu prema Gradu Rijeci iz prethodnog razdoblja.**

**Napomene:**

Ukoliko bi prijava Prijavitelja sadržavala manje nedostatke, koji ne utječu na sadržaj bitan za ocjenjivanje prijave, Povjerenstvo za administrativnu provjeru prijava projekata i programa zatražit će od Prijavitelja naknadno dopunjavanje, odnosno ispravljanje prijave potrebnim podatcima i/ili prilozima, u roku od 3 dana od dana prijema zahtjeva za dopunom odnosno ispravkom prijave. Za Prijavitelje koji na zahtjev stručno ocjenjivačkog povjerenstva u dodatnom roku dostave tražene podatke ili priloge, smatrat će se da su podnijeli potpunu prijavu.

Prijavitelj čija prijava bude odbijena iz razloga neispunjavanja propisanih uvjeta Javnog poziva, o toj činjenici bit će obaviješten pisanim putem u roku od 8 radnih dana od dana donošenja odluke o upućivanju prijava na stručno ocjenjivanje. Pod pisanom korespondencijom u smislu odredbi ove točke smatra se i komunikacija putem službene adrese e-pošte koju je prijavitelj naveo u svojoj prijavi na Javni poziv. Navedeni prijavitelj ima pravo podnošenja prigovora u roku od 8 dana od dana dostave obavijesti o rezultatima provjere formalnih uvjeta javnog natječaja putem Odjela gradske uprave za sport i tehničku kulturu.

O prigovoru odlučuje Pročelnik Odjela gradske uprave za sport i tehničku kulturu u roku od 5 dana od dana primitka prigovora. Prigovor se može prihvatiti ili odbiti. U slučaju prihvaćanja prigovora, prijava će biti upućena u daljnji postupak.

**9. ROK I NAČIN OBJAVE REZULTATA OVOG JAVNOG POZIVA**

Rezultati ovog Javnog poziva bit će objavljeni na internet stranicama Grada Rijeke, s istaknutom poveznicom na naslovnoj stranici [www.rijeka.hr](http://www.rijeka.hr), a po usvajanju prijedloga Detaljnog plana raspodjele financijskih sredstava unutar Programa javnih potreba u tehničkoj kulturi Grada Rijeke za 2023. godinu (u daljnjem tekstu: Detaljni plan raspodjele) na sjednici Gradskog vijeća Grada Rijeke, koji Detaljni plan raspodjele će se također objaviti na web stranici Grada Rijeke [www.rijeka.hr](http://www.rijeka.hr) i u „Službenim novinama Grada Rijeke“.

Prijavitelji čiji projekti/programi ne budu prihvaćeni za financiranje o toj činjenici bit će obaviješteni pisanim putem, u roku od 8 radnih dana od dana donošenja Detaljnog plana raspodjele.

Prijavitelji čiji projekti odnosno programi budu prihvaćeni i uvršteni u Program javnih potreba, bit će pisanim putem obaviješteni i pozvani na izvršenje obveze zaključenja ugovora.

Pod pisanom korespondencijom u smislu odredbi ove točke smatra se i komunikacija putem službene adrese e-pošte koju je prijavitelj naveo u svojoj prijavi na javni natječaj.

**10. POPIS PRIVITAKA KOJI ČINE SASTAVNI DIO OVOG JAVNOG POZIVA**

**ISPUNJAVAJU SE:**

**10.1. Protokol o upravljanju procesom javnih potreba u tehničkoj kulturi;**

**10.2. Upute za Prijavitelje** **projekata / programa** **za provedbu Programa javnih potreba u tehničkoj kulturi Grada Rijeke za 2023. godinu;**

**10.3. Obrazac opisa projekta / programa** **za provedbu Programa javnih potreba u tehničkoj kulturi Grada Rijeke za 2023. godinu;**

**10.4. Obrazac proračuna projekta / programa za 2022. godinu uz Obrazac opisa projekta / programa** **za provedbu Programa javnih potreba u tehničkoj kulturi Grada Rijeke za 2023. godinu;**

**10.5. Obrazac Izjave o nepostojanju dvostrukog financiranja istih troškova;**

**10.6. Obrazac** **Izjave o ispunjenju obveza iz svih prethodno sklopljenih ugovora o financiranju iz proračuna Grada Rijeke i drugih javnih izvora;**

**10.7. Obrazac** **Životopisa voditelja projekta / programa za provedbu Programa javnih potreba u tehničkoj kulturi Grada Rijeke za 2023. godinu;**

**10.8. Obrazac** **Izjave o partnerstvu;**

**10.9. Obrazac popisa članova udruge (ime/prezime);**

**10.10. Obrazac popisa ostvarenih rezultata u tehničkoj kulturi u 2021. i 2022. godini.**

**NE ISPUNJAVAJU SE:**

**10.11. Obrazac za evaluaciju projekta / programa za provedbu Programa javnih potreba u tehničkoj kulturi Grada Rijeke za 2023. godinu;**

**10.12. Obrazac financijskog izvještaja provedbe projekta / programa za 2023. godinu uz**

**Obrazac opisnog izvještaja provedbe projekta / programa za provedbu Programa javnih potreba u tehničkoj kulturi Grada Rijeke za 2023. godinu.**

**10.13. Obrazac opisnog izvještaja provedbe projekta / programa za provedbu Programa javnih potreba u tehničkoj kulturi Grada Rijeke za 2023. godinu;**

**11. NAČIN OBJAVE I PLANIRANO VRIJEME OTVORENOSTI OVOG JAVNOG POZIVA**

**11.1. Ovaj Javni poziv predmet je objave na internet stranicama Grada Rijeke, s istaknutom poveznicom na naslovnoj stranici** [**www.rijeka.hr**](http://www.rijeka.hr)**.**

**11.2. Planirano vrijeme otvorenosti ovog Javnog poziva je trideset (30) dana, od 16. siječnja 2023. godine do 14. veljače 2023. godine.**

**Pročelnik**

**mr.sc. Zdravko Ivanković**